Erling Sande (Senterpartiet), 2008-05-29:
Arealplanlegging og arealforvaltning er blant kommunane sine viktigaste oppgåver. Ei god plan- og bygningslov vil vere ein viktig reiskap for kommunane i arbeidet med å planleggje areala i kommunen til best mogleg bruk for framtida sine utfordringar. Kommunane skal ivareta ei rekkje oppgåver gjennom planlegging, og heilskapleg planlegging vil gje føreseielege rammevilkår for privatpersonar, verksemder og offentlege instansar i den enkelte kommunen. Det er viktig å utvikle kommunane til gode område å bu, arbeide, skape verdiar og leve i, for vi bur alle i ein kommune. For Senterpartiet har det vore viktig at ein samla komite er så tydeleg på at dei berande prinsippa om opne og føreseielege prosessar med medverknad skal liggje til grunn for planlegging og samfunnsutvikling. Ikkje minst er det viktig at eit breitt fleirtal i komiteen seier tydeleg at dei politiske avgjerslene skal fattast så nær dei det vedrører, som mogleg, og at lokaldemokratiet er berebjelken i eit levande folkestyre. Viktig er det òg at fleirtalet slår fast at all planlegging etter denne lova skal styrast av folkevalde organ etter demokratiske og involverande prosessar. Lat meg òg nemne at målet om universell utforming er med i formålsparagrafen, og vi i Senterpartiet meiner at både offentlege og private interesser må ta inn over seg denne målsetjinga. Nokre delar av lova har det vore særskilt stort engasjement kring hjå oss, m.a. gjeld det forvaltninga av areala i strandsona. Senterpartiet har over lang tid arbeidd for ei differensiert strandsoneforvaltning. I delar av landet er det sterkt press på strandsona. Eg trur dei fleste av oss ser at ikkje alle kommunar har forvalta den store verdien som strandsona utgjer, til fellesskapen sitt beste. Men dei fleste kommunar har faktisk forvalta strandsona på ein fornuftig måte, og då er det viktig at dei lover og forskrifter som sentrale styresmakter utformar, tek inn over seg nettopp det. Medan det i nokre delar av landet er vanskeleg for enkeltpersonar og familiar å oppsøkje strandsona utan å kome tett inn på andre menneske sine bustader - og i nokre tilfelle faktisk møter hindringar - er det i andre delar av landet milevis med urørd strandsone. I mange kommunar har strandsona blitt nytta aktivt til busetnad og næringsutvikling, og oftast har nettopp det vore den riktige bruken av strandsona. I område som ligg utanfor pressområda, skal kommunane oppleve å få forskrifter som tek omsyn til at dei både har strandsone som ikkje er utnytta, og at strandsona mange stader er avgjerande viktig for i det heile å ha areal å nytte til å sikre busetnad og verdiskaping. På den måten slepp dei å oppleve å måtte halde seg til det same rigide regelverket som pressområda med rette blir pålagde. Eit breitt fleirtal seier i dag at statlege retningslinjer for ein slik geografisk differensiert strandsonepolitikk skal utformast. Nettopp slik sikrar Regjeringa reglar som tek inn over seg dei enorme forskjellane vi har i landet vårt. Så til nokre andre viktige moment. Senterpartiet er glad for at komitefleirtalet støttar at lova skal vere sentral i utforminga av motorferdsleplanar, og at ein tydeleg seier at kommunale og regionale styresmakter skal tilvise motorferdsle i utmark gjennom plan- og bygningslova sine føresegner. Noreg har i tillegg gjennom klimaforliket pålagt seg sjølv djerve målsetjingar i klimapolitikken. Kommunane har store moglegheiter til å bidra til at vi i fellesskap når måla som vi har sett oss for utsleppsreduksjon. Det har vore Regjeringa sitt mål at den nye plan- og bygningslova skal vere ein av fleire gode reiskapar for kommunane i arbeidet for å nå desse målsetjingane. Eg må få leggje til at når representanten Skovholt Gitmark frå denne talarstolen seier at plan- og bygningslova ikkje har nokon effekt i forhold til klimaarbeidet og reduksjonen av klimautsleppa, må han lese lova betre. Lat meg til slutt berre kort få nemne at det er viktig at Regjeringa har slått fast at dersom det skal knytast særskilde restriksjonar til randsonene kring verneområda, skal dette skje i samband med innføring eller revisjon av områda, og det er etter vårt syn med på å sikre at ein har ein føreseieleg vernepolitikk med prosessar som det faktisk er mogleg å halde seg til for grunneigarar og lokalsamfunn.